**Kulttuurin toimialan eettinen toimielin**

ETENE kiittää mahdollisuudesta kommentoida selvitystä kulttuurin toimialan eettisen toimielimen perustamisesta.

Yhteiskunnallista keskustelua kulttuurialan eettisistä periaatteista tarvitaan. Eettisen toimielimen perustaminen kulttuurin toimialalle voi selkeyttää alan yleisiä eettisiä periaatteita ja auttaa kiinnittämään niihin huomiota.

Perustettavan toimielimen luonteva tehtävä voisi olla laatia suositusluontoisia eettisiä ohjeita ja nostaa esimerkiksi erillisillä kannanotoilla tärkeiksi arvioituja aiheita kulttuurialan julkiseen keskusteluun. Toimielin voisi myös järjestää eettisiin periaatteisiin ja niiden soveltamiseen perehdyttävää koulutusta seminaarien muodossa, soveltuvin osin myös yhteistyössä muiden eettisten toimielimien kanssa.

Selvityksessä mainitun niin sanotun jälkikäteisen toiminnan ja kantelumenettelyn sisällyttäminen osaksi eettisen toimielimen tehtäviä ei ole kannatettavaa. On epäselvää, millaisten juridisten toimivaltuuksien varassa toimielin toimisi ja mikä kanteluratkaisujen suhde muuhun viranomaismenettelyyn olisi. Yksittäisten henkilöiden kokemuksiin perustuvien epäkohtien käsitteleminen riittävällä huolellisuudella edellyttäisi huomattavia resursseja ja muun muassa vankkaa juridista osaamista. Mikäli jälkikäteinen toiminta ja kantelumenettely kuitenkin sisällytetään osaksi toimielimen tehtäviä, opetus- ja kulttuuriministeriön asiantuntijaelimenä toimivan tutkimuseettisen neuvottelukunnan (TENK) kokemuksien kartoittaminen voisi olla hyödyllistä.

Kulttuurin toimialalla tulisi käydä avointa keskustelua eettisistä kysymyksistä. Perustettavan eettisen toimielimen tehtävät tulisi kuitenkin määritellä ja rajata tarkemmin kuin ehdotuksessa on tehty.